Folketing
2013-04-23

Det er vigtigt, at samfundet gør meget for at hjælpe arbejdsløse. Derfor er det fint, at Enhedslisten sætter lediges forhold på dagsordenen i dag. Samfundet har efter SF's mening en meget stor forpligtelse til at fremskaffe flere job. Det er simpelt hen den vigtigste opgave. Men samfundet har også en pligt til at hjælpe med nødvendig uddannelse og efteruddannelse, som bestemt også kan være vejen til, at man kan komme i arbejde igen. Og både det her med jobskabelse og bedre mulighed for efteruddannelse for arbejdsløse er da også noget, som den nuværende regering arbejder intenst med. F.eks. er der nu i vækstplanens første del afsat 1 mia. kr. til uddannelse – et kompetenceløft af arbejdsstyrken. Det er meget, meget positivt. SF mener, det er godt, at regeringen sammen med Enhedslisten i maj igen skal drøfte situationen for dem, der falder ud af dagpengesystemet på baggrund af den 2-årsdagpengeperiode, som et borgerligt flertal har indført. Et af Enhedslistens forslag i dag er, at arbejdstimer for vikarer i rotationsprojekter skal tælle med i opfyldelsen af beskæftigelseskravet for at få dagpenge.